32003D0636
L 221/42
JURNALUL OFÍCIAL AL UNIUNII EUROPENE
DECIZIA COMISIEI
din 2 septembrie 2003
de recunoaștere, în principiu, a conformității dosarelor transmise spre examinare detaliată în vederea includerii fosfitului de potasiu, a acequinocilului și a ciflufenamidei în anexa I la Directiva 91/414/CEE a Consiliului privind introducerea pe piață a produselor fitosanitare
[notificată cu numărul C(2003) 3128]
(Text cu relevanță pentru SEE)
(2003/636/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/79/CE a Comisiei (2), în special articolul 6 alineatul (3),
întrucât:
(1)
Directiva 91/414/CEE prevede stabilirea unei liste comunitare a substanțelor active a căror încorporare în produsele fitosanitare este autorizată.
(2)
La 22 august 2002, Luxemburg Industries (Pamol) Ltd a depus la autoritățile franceze un dosar privind substanța activă fosfit de potasiu, în vederea obținerii includerii în anexa I la Directiva 91/414/CEE. La 17 martie 2003, Agro-Kanesho Co. Ltd a prezentat autorităților din Țările de Jos un dosar privind substanța activă acequinocil, în vederea obținerii includerii în anexa I la Directiva 91/414/CEE. La 14 ianuarie 2003, Nippon Soda Company Limited a prezentat autorităților din Regatul Unit un dosar privind substanța activă ciflufenamid, în vederea obținerii includerii în anexa I la Directiva 91/414/CEE.
(3)
Autoritățile franceze, cele din Țările de jos și cele britanice au informat Comisia că, în urma primei examinări, dosarele prezentate par a întruni cerințele de date și informații prevăzute de anexa II la Directiva 91/414/CEE. Dosarele prezentate întrunesc, în egală măsură, cerințele de date și informații prevăzute de anexa III la directiva menționată anterior în cazul produselor fitosanitare care conțin substanța activă în cauză. În conformitate cu dispozițiile de la articolul 6 alineatul (2) din Directiva 91/414/CEE, dosarele au fost înaintate de solicitanți Comisiei și statelor membre, apoi Comitetului permanent pentru lanțul alimentar și sănătate animală.
(4)
Obiectivul prezentei decizii este de a confirma în mod oficial, la nivelul Comunității, că dosarele sunt, în principiu, conforme cu cerințele de date și informații prevăzute de anexa II la Directiva 91/414/CEE și că în cazul a cel puțin un produs fitosanitar care conține respectiva substanța activă sunt conforme cu cerințele prevăzute de anexa III la aceeași directivă.
(5)
Prezenta decizie nu afectează dreptul Comisiei de a invita solicitantul să transmită date sau informații suplimentare statului membru desemnat ca stat raportor pentru o anumită substanță în vederea clarificării unor puncte din dosar.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătate animală,
ADOPTĂ PREZENTA DECIZIE:
Articolul 1
Dosarele referitoare la substanțele active înscrise în anexa la prezenta decizie, care au fost transmise Comisiei și statelor membre în vederea includerii substanțelor în anexa I la Directiva 91/414/CEE, întrunesc în principiu cerințele de date și informații prevăzute de anexa II la directiva menționată anterior.
Dosarele întrunesc în egală măsură cerințele de date și informații prevăzute de anexa III la Directiva 91/414/CEE în ceea ce privește produsele fitosanitare ce conțin respectiva substanță activă, ținând cont de utilizările propuse.
Articolul 2
Statele membre raportoare continuă procesul de examinare detaliată a dosarelor respective și comunică Comisiei concluziile examinării și recomandările privind acceptarea sau respingerea includerii substanței active în anexa I la Directiva 91/414/CEE, cât și condițiile aferente, în regim de urgență și fără a depăși data de 4 septembrie 2004.
Articolul 3
Prezenta decizie se adresează statelor membre.
Adoptată la Bruxelles, 2 septembrie 2003.